'Unisa was verkeerd oor taalbeleid' | Netwerk24
Deur Elaine Krige 01 Julie 2018 00:03
Unisa het nie die regte prosedure gevolg toe die besluit geneem is om vanaf 2016 'n Engels-medium-taalbeleid te aanvaar nie. Die universiteit het boonop nie wyd genoeg gekonsulteer of die behoeftes van derduisende Afrikaanse studente in ag geneem wat wel in Afrikaans wil studeer nie.
So voer AfriForum aan in die aansoek om verlof tot appèl wat verlede maand by die hooggeregshof in Pretoria ingedien is.
Verlof tot appèl is toegestaan.
Dit volg nadat die hof op 26 April in Unisa se guns beslis het.
In hofstukke vra AfriForum of dit regverdig is om Afrikaanse studente die keuse te ontsê om in hul moedertaal onderrig te word, net omdat ander Afrikatale nie tot op akademiese vlak ontwikkel het nie.
Die senaat het nooit gestem om 'n tweederde-meerderheid te bepaal nie.
Die universiteit het aanvanklik aangevoer dat dit indruis teen die grondwetlike reg van ander studente indien onderrig in Afrikaans plaasvind aan Unisa.
AfriForum sê egter Unisa het nooit hierdie punt bewys nie.
"Inligting of navorsing wat bewys dit is nie prakties of redelik uitvoerbaar om onderrig in Afrikaans aan te bied nie, is ook nooit as deel van die besluitnemingsproses deur die senaat oorweeg nie," lui hofstukke.
AfriForum beweer 30 000 Unisa-studente verkies om in Afrikaans te studeer.
"Hoewel dit die minderheid uitmaak, is dit steeds 'n groot aantal studente en kan hul behoeftes nie net geïgnoreer word nie."
Hy voer verder aan dat Unisa se senaat nie die regte prosedures gevolg het toe besluit is dat Engels die primêre taal van onderrig sou wees nie. "Ten spyte daarvan dat van die lede van die senaat beswaar aangeteken het teen die nuwe konseptaalbeleid, het die senaat nooit gestem om te bepaal of 'n tweederde-meerderheid die nuwe konseptaalbeleid steun nie. Die hof het dus 'n fout begaan deur nie te bevind dat die senaat sy eie reëls verontagsaam het nie."
Martin Ramotshela, Unisa-woordvoerder, sê die universiteit sal die appèl teenstaan en glo steeds hy het reg opgetree deur die taalbeleid te verander.